Is SAPD grootste verskaffer van onwettige vuurwapens?Deur Ian Cameron Ian Cameron. Die Suid-Afrikaanse Polisiediens (SAPD) het tans geen manier om te weet presies hoeveel van hul eie vuurwapens nog onder hul beheer en in hul besit is nie. Die vuurwapenpermitstelsel (FPS) is al vir amper twee jaar lank afgeskakel. Vuurwapens en ammunisie word tans per hand deur polisiebeamptes vir skofte bespreek, wat natuurlik ŉ groot ruimte laat vir menslike foute, maar selfs meer so, ŉ geleentheid skep vir kriminele. Bheki Cele, minister van polisie, het verlede maand gesê die digitalisering van die SAPD se vuurwapenstelsel is die sleutel vir beter beheer weens ‘n veronderstelde opdraande stryd. Dit is egter ŉ blatante leuen, aangesien Cele en Khehla Sitole, nasionale polisiekommissaris, die rede is dat die meer as voldoende vuurwapenpermitstelsel afgeskakel is weens wanbetaling. Dit het intussen ook aan die lig gekom dat die getal vuurwapens, wat by die Norwood-polisiestasie gesteel is, van 158 tot 175 gestyg het en selfs verder kan styg terwyl ŉ ondersoek na die diefstalle voortduur. Ek het vroeër gesê die Norwood-vuurwapenskandaal is net die oortjies van die seekoei rakende hierdie nasionale krisis met betrekking tot SAPD-vuurwapenkluise. Dit laat die vraag ontstaan of die SAPD besig is om die grootste verskaffer van onwettige vuurwapens aan misdadigers in Suid-Afrika te word. Of dit nou gewillig is of nie, dit is ‘n absolute skande dat Suid-Afrika op hierdie punt is waar die polisie self die botoon voer om misdadigers in die land te bewapen. Daar is diegene wat mag redeneer dat niemand regtig weet of hierdie vuurwapens wel in die hande van misdadigers beland nie, maar ja wie flous ons? Hierdie vuurwapens is ongetwyfeld in die hande van gewelddadige boewe wat hulself soms ook as wettige polisiebeamptes voordoen. In 2014 is daar in ‘n huis in Norwood, wat aan ‘n bejaarde Oekraïense egpaar behoort, op 112 aanvalsgewere, handwapens, kommersiële springstof en ontstekers beslag gelê. Daar is ontdek dat die vuurwapens waarop beslag gelê is, uit die stasie se bewyskamer verwyder is. Hierdie vuurwapens is deur burgerlikes ingehandig om vernietig te word; ander was polisievuurwapens; en van die vuurwapens is uit die bewyskamer gesteel. Dit is ŉ duidelike teken dat hierdie onwettige praktyk binne die stasie steeds aan die gang is. Dit het ook ŉ redelik gereelde gebeurtenis geword dat misdadigers op polisiestasies toeslaan en vuurwapens steel en ek glo dat dit in die komende weke, maande en natuurlik jare sal toeneem. Ons is in vir ŉ rowwe rit in 2022 en dit is van kardinale belang dat burgers verstaan dat hulle in die meeste gevalle op hul eie aangewese sal wees sou hulle ŉ soort gewelddadige aanslag ervaar. Die SAPD het in 12 jaar meer as 26 025 van sy vuurwapens verloor, maar gaan steeds voort met pogings in die proses om wetsgehoorsame burgers te begin ontwapen. Die polisie moet ophou om die blaam te verskuif en eerder deur die feite in die gesig gestaar word. Hou hierdie spasie dop: sou die vuurwapenpermitstelsel weer aangeskakel word en ‘n nasionale vuurwapenoudit in die SAPD gedoen word, glo ek ons sal sien dat daar oor die afgelope 24 maande rekordgetalle vuurwapens gesteel of deur korrupte polisielede verkoop of verskaf is aan kriminele. Dit is nog maar net die oortjies van die seekoei.